b'\n_START_ARTICLE_\nSpeden Spelit\n_START_SECTION_\nJuontajat\n_START_PARAGRAPH_\nOhjelmat juonsi l\xc3\xa4hes aina Pertti "Spede" Pasanen. Satunnaisesti Speden juontajasijaisina toimivat mm. Simo Salminen, Arja Koriseva sek\xc3\xa4 Linda Lampenius. Speden Pasasen spelitytt\xc3\xb6jen nimet ovat Pirre Pasanen, Nora L\xc3\xb6fving, Saija Hakola, Alexandra Ounaskari ja Annika Mets\xc3\xa4keto. Spede Pasasen kuoltua 7. syyskuuta 2001 juontajaksi siirtyi 12. syyskuuta 2001 alkaen Saija Hakola, joka toimi ohjelman juontajana kunnes MTV3 lopetti ohjelman vuoden 2002 lopussa. _NEWLINE_Viimeinen Speden Spelit esitettiin 27. joulukuuta 2002. Viimeisi\xc3\xa4 Pasasen juontamia jaksoja ei ehditty esitt\xc3\xa4\xc3\xa4 ennen Pasasen kuolemaa. Ne hyllytettiin ja korvattiin Hakolan juontamilla jaksoilla. _NEWLINE_Elokuussa 2001 Onnenpy\xc3\xb6r\xc3\xa4-visailuohjelman p\xc3\xa4\xc3\xa4tytty\xc3\xa4 Pasanen oli tarjonnut t\xc3\xa4m\xc3\xa4n juontajalle Janne Porkalle juontajan paikkaa Speden Speleihin, mutta kanavalta sanottiin, ettei Porkka voi hyp\xc3\xa4t\xc3\xa4 Onnenpy\xc3\xb6r\xc3\xa4st\xc3\xa4 toiseen ohjelmaan. Olisi ollut pakko pit\xc3\xa4\xc3\xa4 taukoa.\n_START_SECTION_\nOhjelman kilpailut\n_START_PARAGRAPH_\nSpeden Speleiss\xc3\xa4 nelj\xc3\xa4 julkisuudesta enemm\xc3\xa4n tai v\xc3\xa4hemm\xc3\xa4n tunnettua vierasta kilpaili kesken\xc3\xa4\xc3\xa4n studiossa erilaisissa peleiss\xc3\xa4 ja leikeiss\xc3\xa4. Niit\xc3\xa4 kutsuttiin ohjelmassa nimell\xc3\xa4 spelit._NEWLINE_Vakionumeroita olivat muun muassa hyppynarulla hyppiminen pareittain ja yksitt\xc3\xa4in, keilojen kaataminen potkupallolla, silm\xc3\xa4t kiinni yhdell\xc3\xa4 jalalla seisominen, tarkkuusammunta, hulavanteen py\xc3\xb6ritt\xc3\xa4minen kaulan ymp\xc3\xa4rill\xc3\xa4, pingispallon piteleminen ilmassa hiustenkuivaajalla, nauharenkaan l\xc3\xa4pi pujottautuminen yksin ja pareittain, juoksumatolla juokseminen, ajan arvioiminen sekuntikellolla sek\xc3\xa4 erilaiset kilpailut pelikorteilla, esimerkiksi kortin v\xc3\xa4rin arvaaminen. Keksij\xc3\xa4n\xc3\xa4 tunnettu Spede Pasanen my\xc3\xb6s kehitteli ohjelmaa varten omalaatuisia kilpailulaitteita, kuten jalalla poljettavan autoratapelin. Mukana oli my\xc3\xb6s nopeustesteri, jossa kilpailijan tuli painella nelj\xc3\xa4\xc3\xa4 valonappia koneen m\xc3\xa4\xc3\xa4r\xc3\xa4\xc3\xa4m\xc3\xa4ss\xc3\xa4 j\xc3\xa4rjestyksess\xc3\xa4 kiihtyv\xc3\xa4ll\xc3\xa4 nopeudella. Laitteesta tuli niin suosittu, ett\xc3\xa4 niit\xc3\xa4 ilmestyi 1990-luvulla huoltoasemien baareihin pajatsojen ja hedelm\xc3\xa4pelien joukkoon._NEWLINE_Lajin voittajalle oli luvassa 1\xc2\xa0000 markkaa ja viimeiseksi j\xc3\xa4\xc3\xa4neelle 1\xc2\xa0000 markkaa miinusta. Jos useampi henkil\xc3\xb6 jakoi viimeisen sijan, henkil\xc3\xb6t saivat 500 tai 300 markkaa miinusta. Ohjelman juoneen kuului my\xc3\xb6s, ett\xc3\xa4 Spede haastoi voittaneen kilpailijan tietyiss\xc3\xa4 lajeissa, kuten naruhypyss\xc3\xa4 ja nopeustesteriss\xc3\xa4, ja saattoi menett\xc3\xa4\xc3\xa4 malttinsa h\xc3\xa4vitty\xc3\xa4\xc3\xa4n. Haasteita oli olemassa 2\xc2\xa0000, 3\xc2\xa0000 ja 4\xc2\xa0000 ja joskus 5\xc2\xa0000 markan arvoisia, joissa ensin mainitussa voittaja sai pit\xc3\xa4\xc3\xa4 1\xc2\xa0000 markan voittonsa my\xc3\xb6s jos h\xc3\xa4visi haasteen. 3\xc2\xa0000 markan haasteessa h\xc3\xa4vi\xc3\xb6ll\xc3\xa4 j\xc3\xa4i nollille ja 4\xc2\xa0000 markan haasteessa tuhat markkaa miinukselle ja 5\xc2\xa0000 markan haasteessa 2\xc2\xa0000 markkaa miinukselle._NEWLINE_Speden Spelien viimeisen\xc3\xa4 vuonna taas (euroihin siirtymisen takia) haasteet olivat joko 400, 500 tai 600 euron arvoisia. H\xc3\xa4vi\xc3\xb6ll\xc3\xa4 400 euron haasteessa voitti 200 euroa, 500 euron haasteessa j\xc3\xa4i nollille ja 600 euron haasteessa j\xc3\xa4i 200 euroa miinukselle._NEWLINE_Todellisuudessa kilpailijat eiv\xc3\xa4t saaneet voittamiaan rahasummia eiv\xc3\xa4tk\xc3\xa4 joutuneet maksamaan miinukselle j\xc3\xa4\xc3\xa4dess\xc3\xa4\xc3\xa4n, vaan jokainen sai esiintymispalkkion. Kilpailun voittaja sai muita suuremman palkkion.\n_START_SECTION_\nRahapeli\n_START_PARAGRAPH_\nSpeden Speleiss\xc3\xa4 oli mahdollista veikata voittavan kilpailijan numeroa Veikkauksen rahapeliss\xc3\xa4 ja n\xc3\xa4in voittaa itsekin ohjelman avulla. Kilpailijoiden numerot tosin arvottiin vasta l\xc3\xa4hetyksess\xc3\xa4. Oli my\xc3\xb6s toinen rahapeli, jossa oli mahdollista veikata jokaisen Spelin numeroa. Ohjelman lopussa kerrottiin Spelien oikeat numerot. Lis\xc3\xa4ksi ohjelmassa arvottiin joka viikko siihen l\xc3\xa4hetettyjen veikkauskuponkien avulla kaksi katsojaa, jotka p\xc3\xa4\xc3\xa4siv\xc3\xa4t studioon kilpailemaan rahapalkinnosta ohjelman lopussa j\xc3\xa4rjestetyss\xc3\xa4 korttipeliss\xc3\xa4. Jotta kuponki olisi kelvollinen l\xc3\xa4hetett\xc3\xa4v\xc3\xa4ksi ohjelmaan, siin\xc3\xa4 tuli olla kolme tv-tunnusta (tai Speden Spelien viimeisen\xc3\xa4 vuonna my\xc3\xb6s kolme euron symbolia). Peliss\xc3\xa4 oli seitsem\xc3\xa4n numeroita 1\xe2\x80\x937 vastaavaa rahasummaa (joista 7 oli erityinen, joka viikko kasvava Casino-potti, ja 1\xe2\x80\x936 tavallisia summia, 1 suurin ja 6 pienin). Pelaajien valitsemien korttien numeroiden mukaiset rahasummat pudotettiin pois (\xc3\xa4ss\xc3\xa4 oli 1). Lopulta pelin voittaja sai j\xc3\xa4ljelle j\xc3\xa4\xc3\xa4neen summansa sellaisenaan, ja h\xc3\xa4vi\xc3\xa4j\xc3\xa4 puolet omastaan. Tasapelin sattuessa kumpikin sai kyseisest\xc3\xa4 rahasummasta puolet._NEWLINE_Peli\xc3\xa4 pelattiin vuosien 1992\xe2\x80\x932002 aikana yhteens\xc3\xa4 133,6 miljoonalla eurolla. Pelaajat saivat voittoja yli 52 miljoonan euron edest\xc3\xa4. Veikkauksen edunsaajia tuettiin pelin tuoton avulla vuosien saatossa yhteens\xc3\xa4 noin 46 miljoonalla eurolla.'